  Анжелика Тихонова корреспондент 4-тӥ толсуре 18 часын Пичи Пургаысь Искусствоосъя нылпи школаын Пичи Пурга ёрос литературалэсь нуналъёссэ ворсан сӥё-дано ужрад ортчоз. Со сярысь Удмуртиысь Йӧскалык лыдӟетъюртлэн пресс-службаез ивортэ. Ужрадлэн валтӥсь люкетэз луоз «Удмуртилэн литературая шоркарез» статусэз мукет ёрослы сётон. Пичи Пурга ёрос литературалэсь нуналъёссэ ворсанэ Удмуртиысь лулчеберетъя министр Владимир Соловьёв, Пичи Пурга ёрослэн тӧроез Сергей Юрин, Сарапуллэн тӧроез Александр Ессен, лыдӟетъюртъёсысь ӧнерчиос, лыдӟиськисьёс, школаосын, вузъёсын дышетскисьёс, журналистъёс пыриськозы. Ёрос литературалы сӥзем нуналъёсты ворсанэ люкаськемъёсты Пичи Пургаысь «Зарни шеп» фольклор коллектив, «Акцент» группа, Бобья-Учаысь «Арганчи» калык ансамбль, «Элькуновидение» вожвылъяськонэ пыриськемъёс, кылбурчи но крезьгурась Богдан Анфиногенов, кылбурчи но кырӟась Сергей Соснов но мукетъёсыз шулдыртозы. Дизайнер Татьяна Москвина литературалы сӥзем дефиле ортчытоз. Вань мылкыд карисьёс «Пичи Пурга ёросысь гожъясьёс но кылбурчиос» адӟытонэн тодматскыны быгатозы. Ар ӵоже ортчем ужрадъёс улсын элькунамы улӥсьёс Пичи Пурга ёросысь литературая кылёсбурен но гожъясьёсын тодматскылӥзы Пусъём, Пичи Пурга ёрос литературая йылолъёсыныз паськыт тодмо луэ. Отын удмурт классикъёс Семён но Никвлад Самсоновъёс, Георгий Архипов, Анатолий Перевозчиков, Любовь Тихонова но мукетъёсыз вордӥськизы. Али асьсэды кужмо возьмато егит гожъясьёс – Елена Миннигараева, Богдан Анфиногенов, Анастасия Шумилова, Мария Векшина. Соослэн нимъёссы элькунын гинэ ӧвӧл, быдэс Россиын но, кунгож сьӧрын но тодмо ини.  2019-тӥ арын Пичи Пурга ёрос литературалы сӥзем ужрадъёс «Дни литературы муниципальных образований в Удмуртской Республике» ӵектос улсын ортчизы. Сое элькунысь ёросъёслэсь литературая кылёсбурзэс но йылолъёссэс вӧлмытон понна ӵектослы кичӧлтон сётӥз Удмуртиысь Йӧскалык лыдӟетъюрт элькунысь лулчеберетъя министерство, улосвыл кивалтэт, «Удмурт Кенеш» огазеяськон, «Пичи Пурга ёрос» муниципал кылдытэт юрттэмен Тодэ вайытом, Пичи Пурга ёрос литературалэсь Удмуртиын нуналъёссэ сӥё-дано усьтӥзы 4-тӥ оштолэзе Ижкарын Калыкъёслэн эшъяськон юртазы. Азьвылгес Алнаш но Можга ёрос литератураослэн нуналъёссы ортчизы ни.  Тегъёс: Мерлык Литература Удмуртия ПичиПурга Йӧскалыклыдӟетъюрт  